PREDKLADACIA SPRÁVA

Ministerstvo dopravy Slovenskej republiky na základe ustanovenia § 8 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov predkladá návrh vyhlášky Úradu pre územné plánovanie a výstavbu Slovenskej republiky, ktorá upravuje požiadavky na stavebnotechnické riešenie stavieb a požiadavky na účelové riešenie stavieb a ich častí. Požiadavky sú záväzné na základe úpravy § 18 ods. 1 a § 19 ods. 1 zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov a uplatnia sa pri projektovaní, uskutočňovaní, užívaní a odstraňovaní stavieb, ako aj pri uskutočňovaní zmeny stavby, stavebných úprav, údržby stavby a uskutočňovaní stavieb zariadenia staveniska.
Návrh vyhlášky upravuje všeobecné stavebno-technické požiadavky na výstavbu, požiadavky na jednotlivé stavebné konštrukcie, požiadavky na technické zariadenia stavieb, požiadavky na odstraňovanie stavieb a osobitné požiadavky na niektoré budovy.
[bookmark: _GoBack]Navrhovaná vyhláška nahradí 1. až 3. časť vyhlášky Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie, ktorou sa vykonával zákon č. 50/1976 Zb. o územnom plánovaní a stavebnom poriadku, zrušený k 31.3.2025. 
Návrh vyhlášky je v súlade s Európskou chartou miestnej samosprávy.
Návrh vyhlášky nie je predmetom vnútrokomunitárneho pripomienkového konania.

